Vitālijs Astafjevs
Vitālijs Astafjevs (Vitalijus Astafjevas, gimė 1971 m. balandžio 3 d. Rygoje) – buvęs Latvijos rinktinės saugas. Astafjevas yra Latvijos rinktinės rekordininkas praleistų rungtynių skaičiumi – 167 sužaistos rungtynės (17 įvarčių). Astafjevas Latvijos rinktinėje 2004 m. dalyvavo Europos čempionate Portugalijoje, kur buvo komandos kapitonas. Astafjevo profesionalaus futbolininko karjeros pradžia sutapo su Latvijos nepriklausomybės atgavimu 1992 m. Nuo 1992 m. Astafjevas pradėjo žaisti Skonto FC sudėtyje. Latvijos rinktinėje Astafjevas debiutavo būdamas 21 metų 1992 m. rugpjūčio 26 d. rungtynėse prieš tuometinę Europos čempionę Danijos rinktinę (0:0). Nuo to laiko Astafjevas yra pagrindinėje komandos sudėtyje, Latvijos rinktinėje žaidžiantis jau 15 sezonų. Du sezonus iš eilės (1995 ir 1996 m.) Vitalijus Astafjevas buvo pripažintas Latvijos čempionato naudingiausiu žaidėju, 1995 m. jis tapo Latvijos čempionato rezultatyviausiu futbolininku. 1996 m. Astafjevas žaidė pirmojoje užsienio komandoje FC Austria, kurioje praleido vieną sezoną; po metų grįžo atgal į Skonto FC. 1999 m., kai iš Latvijos rinktinės išėjo tuometis komandos kapitonas Vladimiras Babičevas, Astafjevas tapo kapitonu. Po 3 sezonų Skonto FC gretose, Astafjevas vėl išvyko į užsienį – šįkart į Anglijos II lygos klubą Bristol Rovers FC. Šioje komandoje Astafjevas praleido beveik keturis sezonus, tačiau Latvijos rinktinės kapitonui šis lygis buvo per žemas. 2003 m. pabaigoje Astafjevas vėl grįžo į Austriją, šįkart į Admira Wacker sudėtį. 2004 m. kovo 31 d. Vitalijus Astafjevas tapo pirmuoju Latvijos futbolininku, sužaidusiu 100 rungtynių rinktinėje. 2004 m. po Europos čempionato, praleidęs vieną sezoną Austrijoje, Astafjevas išvyko į Rusijos Premjerlygos klubą Kazanės Rubin, kurioje vėl buvo vienas iš komandos lyderių. Baigęs 2005 m. sezoną, Astafjevas nusprendė vėl grįžti į Latviją į Skonto FC sudėtį, komandą, kurioje jis 8 kartus tapo Latvijos čempionu.